**לדרוש ב"מעשה מרכבה" (חגיגה פרק ב, דפים יג-יד)**

**אחד המוקדים החשובים והקדומים של "תורת הסוד" בישראל הנו הדיון סביב דרשה ב"מעשה מרכבה" בפרק ב במסכת חגיגה. טמונים בסוגיה גם תיאור של עומק הפן הטראגי בקיום היהודי וגם תיאור של שורש היצירה וההתחדשות שבנפש האדם.**

**א. יציאת השכינה לגלות**

בפרק ב במסכת חגיגה מתוארת שלשלת המסורת של דורשי "מעשה המרכבה" בארבעה דורות לאחר חורבן בית המקדש השני:[[1]](#footnote-1) רבן יוחנן בן זכאי ותלמידו רבי אלעזר בן ערך; רבי יהושע בן חנניה ורבי יוסי הכהן, גם הם תלמידי רבן יוחנן בן זכאי;[[2]](#footnote-2) "ארבעה נכנסו לפרדס" – כולם בני דורו של רבי עקיבא, תלמידו של רבי יהושע; וחנניא בן חכינאי, תלמידו של רבי עקיבא.

היו שזיהו את "מעשה מרכבה" בתיאור המרכבה עצמה,[[3]](#footnote-3) החיבור בין "דְּמוּת אַרְבַּע חַיּוֹת"[[4]](#footnote-4) ל"מַרְאֵה הָאוֹפַנִּים וּמַעֲשֵׂיהֶם".[[5]](#footnote-5) עניין זה מתאר את התקשרות הבורא ליש הנברא דרך מבנה הקוסמוס הנראה לעין האדם ואת דרכי השגחת הבורא. כך משתמע מהפיוט "א-ל אדון" הנאמר הנאמר בתפילת שחרית של שבת, וכך כך הגדיר רמב"ם את "מעשה המרכבה" בשני הפרקים הראשונים של הלכות יסודי התורה ב**משנה תורה**.[[6]](#footnote-6)

לעומת זאת, יש שראו כעיקר דווקא את הפסוקים האחרונים של החזון, אלו המתארים את "כְּבוֹד אֱ-לֹהֵי יִשְׂרָאֵל":[[7]](#footnote-7)

*וּמִמַּעַל לָרָקִיעַ אֲשֶׁר עַל רֹאשָׁם (של החיות) כְּמַרְאֵה אֶבֶן סַפִּיר דְּמוּת כִּסֵּא וְעַל דְּמוּת הַכִּסֵּא דְּמוּת כְּמַרְאֵה אָדָם עָלָיו מִלְמָעְלָה. וָאֵרֶא כְּעֵין חַשְׁמַל כְּמַרְאֵה אֵשׁ בֵּית לָהּ סָבִיב מִמַּרְאֵה מָתְנָיו וּלְמָעְלָה וּמִמַּרְאֵה מָתְנָיו וּלְמַטָּה רָאִיתִי כְּמַרְאֵה אֵשׁ וְנֹגַהּ לוֹ סָבִיב. כְּמַרְאֵה הַקֶּשֶׁת אֲשֶׁר יִהְיֶה בֶעָנָן בְּיוֹם הַגֶּשֶׁם כֵּן מַרְאֵה הַנֹּגַהּ סָבִיב הוּא מַרְאֵה דְּמוּת כְּבוֹד ה' וָאֶרְאֶה וָאֶפֹּל עַל פָּנַי וָאֶשְׁמַע קוֹל מְדַבֵּר.*[[8]](#footnote-8)

רש"י על הפסוק האמצעי כותב: "לא נִתן רשות להתבונן במקרא זה",[[9]](#footnote-9) בדומה לדבריו בדף יג ע"א:

*הן הן (פרק א של יחזקאל) מעשה המרכבה – אם עד כאן שְׁניתם – הרבה שניתם, ששני מקראות הללו שהן "וארא כעין החשמל" וגו' (פסוק כז) "כמראה הקשת" וגו' (פסוק כח) הם שהקפידו עליהם חכמים מלדורשם, שהן מדברין בצורת שכינה ומראהו.[[10]](#footnote-10)*

גולת הכותרת בסדרת הסיפורים בדף יד ע"ב הנה בוודאי סיפור "ארבעה נכנסו לפרדס" – הסוגיה עוסקת בו עד דף טז ע"ב. לאורך הדורות ייחסו לו רבים מעמד מיוחד בבסיס "תורת הסוד" היהודית. אך בהקשר התלמודי סיפור זה הנו תיאור של טרגדיה מהקשות שאירעה בהיסטוריה של עמנו. מטרת סדרת סיפורי דורשי המרכבה בגמרא, ובמיוחד הסיפור הטראגי על ארבעת החכמים "שנכנסו לפרדס", זהה לתוכן חזון המרכבה של הנביא יחזקאל – תיאור יציאת השכינה לגלות אחרי חורבן בית המקדש.

פרק א בספר יחזקאל – הפותח: "... וַאֲנִי בְתוֹךְ הַגּוֹלָה עַל נְהַר כְּבָר נִפְתְּחוּ הַשָּׁמַיִם וָאֶרְאֶה מַרְאוֹת אֱ-לֹהִים"[[11]](#footnote-11) – מתרחש מבחינה כרונולוגית אחרי פרקים ח-יא בספר. בפרקים אלו מתואר בחזון הנביא תחנות בנדודי השכינה בדרך לגלות – מקודש הקדשים, למפתן הבית, מהמפתן לשער המזרח של מתחם המקדש, מהשער להר הזיתים ומשם לגלות.[[12]](#footnote-12) חזונו של הנביא על נהר כבר משקף את **סוף** מסע השכינה לגלות. בגלל היותו של הנביא יחזקאל בגלות בבל, על אף התיאור הדרמטי של "המרכבה", חזונו נחשב עמום במידת מה לעומת חזון ראיית השכינה של הנביא ישעיהו שניבא בארץ ישראל ובתקופה שהשכינה עדיין שרתה בבית המקדש, אך אצלו לא מצאנו את הפירוט הרחב שיש בחזון יחזקאל.[[13]](#footnote-13) על כן קובע החכם רבא, שיחזקאל היה כ"בן כפר שראה את המלך" – מרחוק, בעמעום; לעומת הנביא ישעיהו, הדומה "לבן כרך שראה את המלך" – מתוך הרגל והכרתו מקרוב.[[14]](#footnote-14)

תיאור היציאה של השכינה לגלות ישראל בבבל מהווה בסיס לתובנה של קיום השראת שכינה גם בקהילות ישראל שמחוץ לארץ ישראל. ברוח זו דרשו חכמי בבל על השראת השכינה בקרבם על בסיס הפסוק: "לָכֵן אֱמֹר כֹּה אָמַר אֲ-דֹנָי ה' כִּי הִרְחַקְתִּים בַּגּוֹיִם וְכִי הֲפִיצוֹתִים בָּאֲרָצוֹת וָאֱהִי לָהֶם לְמִקְדָּשׁ מְעַט בָּאֲרָצוֹת אֲשֶׁר בָּאוּ שָׁם":[[15]](#footnote-15)

*"'ואהי להם למקדש מעט' – אמר רבי יצחק: אלו בתי כנסיות ובתי מדרשות שבבבל. דרש רבא: מאי דכתיב: 'ה' מעון אתה היית לנו' (תהלים צ, א)? אלו בתי כנסיות ובתי מדרשות.[[16]](#footnote-16)*

**ב. עמעום הראייה**

העוקב אחר מהלך הסיפורים בדף מיד חש בתופעה מקבילה למסופר בפרקים הראשונים בספר יחזקאל: עמעום הולך וגדל של יכולת "ראיית" השכינה. מסיפור לסיפור אנו מתוודעים לעמעום בעצם גילוי השכינה, ובעקבות כך בהרחקת מושא הדרשה מתודעת הדרשנים בדרשות במעשה מרכבה – מה שגורם להסתבכותם ונפילתם האישית.

בדרשת רבי אלעזר בן ערך לפני רבו, "ירדה אש מן השמים וסיבבה כל האילנות בשדה, פתחו כולן ואמרו שירה".[[17]](#footnote-17) בדרשת רבי יהושע ורבי יוסי הכהן, לעומת זאת, גילוי השכינה הנו כבר רק בשמים: "תקופת תמוז היה ונתקשרו השמים בעבים, ונראה כמין קשת בענן",[[18]](#footnote-18) וריב"ז רואה את כולם מתקבצים על פסגת הר סיני, וזה רק בחלום. בדור לאחר מכן, מתוך ה"ארבעה" שנכנסו לפרדס, שלושה לא שלטו בעוצמת האירוע, וכלי הנפש שלהם לא הכילו את אור הגילוי – בן זומא השתגע, בן עזאי מת, ואלישע בן אבויה, מגדולי הדור,[[19]](#footnote-19) התפקר.

לרבי חנניא בן חכינאי, ש"הרצה מעשה מרכבה" לפני רבי עקיבא, כבר לא היה למי להעביר בדור שלאחריו. מיתתם של עשרים וארבעה אלף תלמידי רבי עקיבא בימי ספירת העומר[[20]](#footnote-20) וכישלון מרד בר כוכבא – שיקפו את השבר הנורא לאחר החורבן,[[21]](#footnote-21) סוף התקווה לחידוש הריבונות הישראלית ובניין המקדש מחדש והתחלת הגלות הגדולה והנוראה.[[22]](#footnote-22) סיפור "ארבעה נכנסו לפרדס" הנו מיצוי שבר זה במישור מיוחד שבתשתית היצירה המקורית הרוחנית-התורנית. שבירת שלשלת דורשי מעשה מרכבה היתה הביטוי המובהק לגלות השכינה שהתממשה בדורות אלו.

דמותו של רבן יוחנן בן זכאי כרוכה עם חורבן הבית וראשית כינונה של יהדות המבוססת על הזיכרון והתקווה של "זכר למקדש".[[23]](#footnote-23) עובדה זו משקפת מציאות מרתקת הנחשפת ללומד המשנה והמקורות המקבילים לה, המתעדים, בין היתר, מחיוניות היצירה התורנית הגדולה בתקופה שלקראת חורבן בית המקדש השני ומיד לאחריו. ראשי בתי מדרש המרכזיים וגדולי חכמיהם בתקופת חכמי המשנה חיו בתודעה מעוצבת ומגובשת, בעלת רפלקסיה והתבוננות מבוקרת, על תהליכי השינוי הדרמטיים שהם עצמם עברו. שפת התורה שדיברו שיקפה את תודעתם זו ועיצבה מחדש מציאות של האדם היהודי, הקהילה המתחדשת והעם שחי לראשונה ללא מציאות המקדש, לאחר כאלף שנות עמידת בית המקדש על מכונו.[[24]](#footnote-24)

לעומת זאת, מגמה אחרת מודגשת בסוגיה שלפנינו. השראת השכינה בבית המקדש השתקפה כמציאות חיה בנפשות בני אדם, במיוחד אצל יחידי הסגולה שביניהם. במעמקי הנפש ובחיותו של אדם שהתמסר לגילוי השכינה בעולם דרך העמקה בתורה, התקיים מעין מפגש חי עם השכינה.[[25]](#footnote-25) זוהי משמעותה של ההקבלה החזקה בין המשנה הראשונה של פרק א במסכת חגיגה הפותחת במילים: "הכל חייבין בראייה", לבין דימוי הראייה המופיע במשנה הראשונה בפרק ב על אודות דרשות ב"מעשה בראשית" וב"מרכבה": "כל המסתכל בארבעה דברים, ראוי לו כאלו לא בא לעולם, מה למעלה, מה למטה, מה לפנים, ומה לאחור".[[26]](#footnote-26) התקיימו שני מסלולים של "ראיית השכינה" – במסגרת המצוה: "שָׁלשׁ פְּעָמִים בַּשָּׁנָה יֵרָאֶה כָּל זְכוּרְךָ אֶת פְּנֵי הָאָדֹן ה' אֱ-לֹהֵי יִשְׂרָאֵל",[[27]](#footnote-27) ובמסגרת הדרשה על אודות רזי פרשיות מעשה בראשית וחזון יחזקאל.[[28]](#footnote-28)

והנה, כאשר יצאה השכינה לגלות אחרי חורבן בית המקדש השני המשיכו גדולי החכמים לדרוש, ומתוך כך לראות וליראות. אלא שמפגש "הראייה" שבנפשות הלך והתעמעם מדור לדור, כשיקוף של התרחקות השכינה ממקום "מנוחתה".

**ג. התחדשות מתוך הכנעה**

במסכת אבות בפרק ב הובאו מסורות שונות שבהן מעריך רבן יוחנן בן זכאי את תלמידיו ואת דרכם הרוחנית. לפי מסורת אחת, דווקא רבי אלעזר בן ערך, המכונה בפי רבו "מעיין המתגבר" הוא הוא הגדול שביניהם.[[29]](#footnote-29) הבסיס לתואר המיוחד המיוחס לרבי אלעזר כבן ערך, הנו, ככל הנראה, הסיפור המובא במסכתנו שבו מתואר כיצד רבי אלעזר בן ערך התחיל לדרוש במעשה מרכבה, זאת כפירוש לפסיקת המשנה שתלמיד הלומד "מרכבה" מרבו חייב להיות "חכם ומבין מדעתו".[[30]](#footnote-30) בכך,ישנו זיהוי ברור בין "מעיין המתגבר", המרמז לתכונה של יצירה והתחדשות ההולכת ומתעצמת על בסיס הנלמד, לבין "חכם ומבין מדעתו", המרמז לתכונה דומה.

מהסיפור עצמו המבסס כינוי זה, יש ללמוד על מהותה של "דרשה במעשה מרכבה".

*מעשה ברבן יוחנן בן זכאי שהיה רוכב על החמור, והיה מהלך בדרך, ורבי אלעזר בן ערך מחמר אחריו. אמר לו: רבי! שנה לי פרק אחד במעשה מרכבה! אמר לו: לא כך שניתי לכם: ולא במרכבה ביחיד אלא אם כן היה* ***חכם מבין מדעתו****? אמר לו: רבי, תרשיני לומר לפניך דבר אחד שלמדתני. אמר לו: אמור. מיד ירד רבן יוחנן בן זכאי מעל החמור, ונתעטף וישב על האבן תחת הזית. אמר לו: רבי, מפני מה ירדת מעל החמור? אמר: אפשר אתה דורש במעשה מרכבה, ושכינה עמנו, ומלאכי השרת מלוין אותנו, ואני ארכב על החמור?! מיד פתח רבי אלעזר בן ערך במעשה המרכבה ודרש, וירדה אש מן השמים וסיבבה כל האילנות שבשדה, פתחו כולן ואמרו שירה. מה שירה אמרו? "הללו את ה' מן הארץ תנינים וכל תהמות... עץ פרי וכל ארזים... הללויה" (תהלים קמח, ז-יד). נענה מלאך מן האש ואמר: הן הן מעשה המרכבה. עמד רבן יוחנן בן זכאי, ונשקו על ראשו, ואמר: ברוך ה' אלהי ישראל שנתן בן לאברהם אבינו שיודע להבין ולחקור ולדרוש במעשה מרכבה. יש נאה דורש ואין נאה מקיים, נאה מקיים ואין נאה דורש, אתה נאה דורש ונאה מקיים. אשריך אברהם אבינו שאלעזר בן ערך יצא מחלציך.[[31]](#footnote-31)*

דברי המלאך, "הן הן מעשה המרכבה" מאשרים את היותו רבי אלעזר בן ערך אכן "חכם ומבין מדעתו" כפי שביקש רבו, רבן יוחנן בן זכאי, שיוכיח. יתר על כן, האירוע המיוחד המתואר בהמשך, "ירדה אש מן השמים וסיבבה את כל האילנות" וכו' מהווה אישור חד-משמעי לציפייתו של רבן יוחנן בן זכאי, שתהיה "השכינה עמנו". אירוע דרמטי זה היה תוצאה ישירה של **דרשת התלמיד** ש"פתח במעשה המרכבה".

צוהר חשוב לאופי הקשר בין הרב והתלמיד בכלל, ובדרשת "מרכבה" בפרט, מתגלה לנו מתוך עיון בדו-שיח.

*אמר לו: רבי, שנה לי פרק אחד במעשה מרכבה.*

התלמיד מעורר את הרגע, הוא הכוסף והמזמין, ובשל כך נותן הוא ביטוי לצורך האישי שלו, לדחף החזק שבנפשו. התשתית באישיות של ה"מעיין המתגבר" הנו הרצון, געגוע העולה מעומקה של הנפש – "תְּהוֹם אֶל תְּהוֹם קוֹרֵא".[[32]](#footnote-32) אבל הפנייה מצד התלמיד הנה אך ורק כתלמיד, כלומר רק באופן שנפתחת נפשו של תלמיד לקבל מנפש רבו.

*אמר לו: לא כך שניתי לכם 'ולא במרכבה ביחיד, אלא אם כן היה חכם ומבין מדעתו'?*

התגובה הראשונה של הרב יוצאת ממקום של סמכות – "לא כך שיניתי לכם?" – והיא משקפת במדויק את פנייתו של התלמיד שיצאה ממקום של ביטול. אלא שרומז הרב בדבריו לסתירה בהתהוותו של דיבור בענייני מרכבה: אני, הרב, קבעתי הלכה, וההלכה היא שדברי לימוד במעשה מרכבה נאמרים מתוך מבחן הדעת היוצרת של התלמיד.

*אמר לו: רבי, תרשני לומר לפניך דבר אחד שלימדתנו.*

מחד, התלמיד מעמיק את עוצמת הביטול ואת רצונו להיפתח למקום חיצוני לו, מעליו, כלומר הוראת רבו. הוא חוזר על המילה "רבי", גם אומר "תרשני" וגם "לומר לפניך", ובעיקר "דבר אחד **שלימדתנו"**. אבל התלמיד סותר את ראשית דבריו – האם יסתפק כעת בחזרה משלו על דברים שרבו כבר אמר בעבר? הרי באמרו לרבו: "שנה לי פרק אחד במעשה המרכבה", הוא ביקש לתת ביטוי למאוויי נפשו שייווצר דרך רבו רגע של התחדשות, רגע שישמע הוא, התלמיד, דברים שלא שמע עד כה מרבו. אך כעת התלמיד יפתח בדרשה שלא שמע רבו מעולם, ואף לא שמעה אוזן מעולם, עד שדרשה זו התגלתה דרך נפשו הסגולית של התלמיד.

מהותה הייחודית של דרשה ב"מרכבה" מתגלה בשלמותה כאשר רבן יוחנן בן זכאי מגיב לשאלה: "רבי, מפני מה ירדת מעל החמור"?

*אמר: אפשר אתה דורש במעשה מרכבה ושכינה עמנו וכו'.*

בדברי רבן יוחנן בן זכאי אלו, הושלם היפוך היוצרות. כוונתו במבחן של "חכם מבין מדעתו" ברורה עכשיו. התלמיד **הוא** שידרוש ויחדש, ולא רק ישנן את דברי רבו – והוא, הרב, ישמע, כמו גם האילנות, המלאכים והשכינה עצמה. הרי הרב יודע שהאילנות מהללים את בורא העולם והמלאכים תמיד מתאספים לשמוע, ואף השכינה יורדת ומשתתפת במקום שנפש האדם דורשת בחכמת התורה וסודותיה.

רבן יוחנן בן זכאי כמה לאותו "גילוי" שיתהווה במידה שהצליח כרב להביא את תלמידו למידה של "דורש" מתוך נפשו הוא. אם הצליח, תמיד תהיה שעת חידוש – חידוש התלמיד הדורש, חידוש הרב השומע, חידוש בהעמקת התורה, חידוש במרכבה, המהווה שורש בהתהוות הנמשכת של היש הנברא. אם התלמיד "ראוי", גם אם ישנן פרק שלמד מרבו, תמיד תתקיים בו אמירה חדשה מתוך בירור הנפש הסגולית של התלמיד.לשעה שכזאת כוסף הרב ומחכה.

ממילא ידע הרב לרדת מהחמור, להתעטף בטליתו ולשבת תחת "זית" המסמל את אור המנורה במקדש כדי להתכונן לגילוי שכינה שבמקום המסוים הזה, מקום שבו מתגלה דיבור חדש על מהות "המרכבה".

**ד. סוד המרכבה באדם**

גם לפי פירוש רמב"ם וגם לפי פירוש רש"י, נראה שחזון "המרכבה" שראה הנביא יחזקאל והדרשות על אודותיו מהווים תיאורים של צורת ההתקשרות של מלך היושב על מרכבתו עם מלכותו ונתיניו. כך גם מרומז בדברי רבא שהובאו לעיל, שהשווה בין חזון יחזקאל לבין חזון ישעיהו ממש במונחים הללו. אם כן, סוד "המרכבה" קשור לפלא הגדול מכולם: התקשרות ה"אנכי" של כל היש, שהוא "אינו גוף", שקיומו הנו מעל ומעבר לכל קטגוריה של זמן ומקום, אל היש הנברא, החומרי, הקיים בזמן ומקום. וכי איך יוכל ה"אין סוף" להיות "יושב הכרובים", מילה שגם היא מרמזת ליסוד ההרכבה שבסוד "המרכבה"?

והנה, בסיפור על דרשת רבי אלעזר בן ערך נאמר שכתוצאה מדרשה שכזו יורדת השכינה לאותו מקום באותה שעה, ואף נשמעת עדות ש"הן הן מעשה המרכבה". כלומר, "מעשה מרכבה" הנו מציאות חיה ביש הנברא שדרשה אמתית על אודותיה עשויה לקיימה ולחדשה. ככל הנראה, מציאות פלאית זו – שבן תמותה מסוגל לחדשה ביצירת רוחו העמוקה, המשתקפת בדרשת פסוקי דברי א-לוהים חיים – מהווה נדבך חשוב בחיבור בין דעת האדם לפנימיות התורה. אך כל זאת יכול להתקיים רק מפני שישנו סוג של קיום של "המרכבה" גם ביסוד אישיות האדם הנברא "בצלם א-לוהים".

עובדה זו מאירה באור מיוחד את שהתרחש בין ריב"ז לתלמידו, רבי אלעזר בן ערך. דרשה שכזו שתקיים מחדש את מעשה מרכבת השכינה בבריאה חייבת להיאמר מתוך חיבור בין שתי תנועות נפש הנראות כסותרות זו את זו – הכנעה והתבטלות של התלמיד לרב, מחד, ויצירה מתוך החופש הקיומי של סגולת חיותו ומקוריות נפשו של התלמיד, מאידך. זאת משום שנוצרת מעין "מרכבה לשכינה" סביב אדם מסוים, מציאות שאינה דומה בהכרח לצורת ההתקשרות של השכינה לכל אדם אחר. ייתכן שכל דרשה במעשה מרכבה חייבת להיות דרשה שאף אחד לא דרש עד עתה, היות שעד עתה לא היה בעולם אדם זה על סגולת חיותו ומקוריות נפשו.

מתוך כך נגזר, שדרשה ב"מעשה מרכבה" חייבת להיות תמיד "הרצאת" תלמיד, שצלמו הסגולי מתגלה בדרשה, אך תמיד "לפני רבו" שממנו שאב את רוחו. אם חוזר תלמיד על דברי רבו במדויק – אין בכך "דרשת מרכבה", ולא תרד השכינה בשעה זו למקום זה.

1. חגיגה יד ע"ב. [↑](#footnote-ref-1)
2. משנה אבות, ב, ח. [↑](#footnote-ref-2)
3. חגיגה יג ע"ב. [↑](#footnote-ref-3)
4. יחזקאל א, ה. [↑](#footnote-ref-4)
5. שם, טז. [↑](#footnote-ref-5)
6. בפרק ב, הלכה יא, שם, הרמב"ם מסכם ששני פרקים אלו "הוא הנקרא מעשה מרכבה". [↑](#footnote-ref-6)
7. יחזקאל ח, ד, ועוד. [↑](#footnote-ref-7)
8. שם א, כו-כח. [↑](#footnote-ref-8)
9. פירוש רש"י, יחזקאל א, כז, ד"ה וארא כעין חשמל. [↑](#footnote-ref-9)
10. רש"י, חגיגה יג ע"א, ד"ה הן הן מעשה המרכבה. [↑](#footnote-ref-10)
11. יחזקאל א, א. [↑](#footnote-ref-11)
12. במסכת ראש השנה לא ע"א נמנו "עשר מסעות" שנסעה השכינה מקודש הקודשים עד ששבה למקומה. [↑](#footnote-ref-12)
13. ראו ישעיהו, פרק ו. [↑](#footnote-ref-13)
14. חגיגה יג ע"ב. [↑](#footnote-ref-14)
15. יחזקאל יא, יז. [↑](#footnote-ref-15)
16. מגילה כט ע"א. ראו המאמר על פרק ג (ד במשנה) במסכת מגילה, "יסודות המניין", חלק א, והמאמר על פרק א במסכת מגילה, "אין בין", חלק ג. [↑](#footnote-ref-16)
17. שם יד ע"ב. [↑](#footnote-ref-17)
18. שם. [↑](#footnote-ref-18)
19. גדולתו של אלישע בן אבויה, אחר, מתבטאת במסופר בדף טו ע"ב שבשמים לא רצו לדון אותו בשל תורתו, וכן בכך שגדולי הדורות – רבי מאיר ורבי יוחנן – לא היו מוכנים להסכים לכך שהוא לא יזכה לעולם הבא. [↑](#footnote-ref-19)
20. יבמות סב ע"ב. [↑](#footnote-ref-20)
21. ראו ירושלמי תעניות, פ"ד ה"ה, דרשת רבי יהודה בר אלעאי בשם רבו (כנראה רבי עקיבא): "'הקול קול יעקב והידים ידי עשו' (בראשית כז, כב) – קולו של יעקב צווח ממה שעשו לו ידיו של עשו בביתר". [↑](#footnote-ref-21)
22. ראו במאמר על מסכת תענית פרק ד, "מהותו של ט"ו באב", הערה 14. [↑](#footnote-ref-22)
23. ראו במאמר על מסכת ראש השנה פרקים ג-ד, "תקנות רבן יוחנן בן זכאי". [↑](#footnote-ref-23)
24. המקדש הראשון עמד כ-400 שנה והשני כ-600 שנה. אמנם, לפי ספירת חז"ל, בית ראשון עמד 410 שנים ובית שני 420 שנה, אך זה אינו תואם את הספירה המקובלת כיום. [↑](#footnote-ref-24)
25. בכך ניתנה המחשה מודגשת לנאמר בסוגיית הפתיחה של המסכת – דרשת פסוקי המקרא החליפה את המושג המקורי של "ראיית פנים" במפגש הבלתי אמצעי בבית המקדש. ראו על כך במאמר הראשון על מסכת זו, "מצות הראייה". [↑](#footnote-ref-25)
26. משנה חגיגה, ב, א (יא ע"ב). [↑](#footnote-ref-26)
27. שמות לד, כג. [↑](#footnote-ref-27)
28. ראו עוד על ההקבלה בין משניות אלו ועל משמעותה במאמר על פרק א במסכת זו, "מצות הראייה", חלק ב. [↑](#footnote-ref-28)
29. משנה אבות, ב, ח. במסורת הראשונה שם רבי אליעזר בן הורקנוס נחשב לחשוב מבין התלמידים. בסיפור – נוסף על רבי אלעזר בן ערך – הבעייתי מבחינה היסטורית – מסופר שהתיאור המיוחד המצוי במשנה במסכת אבות לא היה המילה האחרונה על דרך חייו ולימודו. מסופר שהוא שהלך לאמאוס כאשר חבריו, תלמידי ריב"ז האחרים, הלכו ליבנה אחרי חורבן בית המקדש ושם הוא "שכח תלמודו". יש בסיפור ביקורת על "מעין המתגבר", שאינו יודע להתבטל בפני חבריו ואומר שהם צריכים לו, ולבסוף קרא בתורה "החֵרֵש היה לִבָּם" במקום "החודש הזה לכם" (שבת קמז ע"ב; ובשינוי בקהלת רבה, ז, ב). [↑](#footnote-ref-29)
30. משנה חגיגה, שם. [↑](#footnote-ref-30)
31. חגיגה יד ע"ב. [↑](#footnote-ref-31)
32. תהלים מב, ח. וראו תענית כה ע"ב. [↑](#footnote-ref-32)